b'\n_START_ARTICLE_\nGramo da\xc5\xbeymas\n_START_PARAGRAPH_\nGramo metodas (da\xc5\xbeymas Gramo b\xc5\xabdu) \xe2\x80\x93 tai bandymuose naudojamas bakterij\xc5\xb3 atskyrimo \xc4\xaf dvi grupes b\xc5\xabdas. Pagal chemines ir fizines bakterij\xc5\xb3 l\xc4\x85steli\xc5\xb3 sieneli\xc5\xb3 savybes atskiriamos gram - teigiam\xc5\xb3 ir gram - neigiam\xc5\xb3 bakterij\xc5\xb3 grup\xc4\x97s._NEWLINE_B\xc5\xabd\xc4\x85 1884 m. i\xc5\xa1rado dan\xc5\xb3 mokslinkas Hansas Kristianas Gramas (Hans Christian Gram, 1853\xe2\x80\x931938), bandymuose su Streptococcus pneumoniae ir Klebsiella pneumoniae bakterijomis.\n_START_SECTION_\nDa\xc5\xbeymo procesas\n_START_PARAGRAPH_\nPrad\xc5\xbeioje m\xc4\x97gin\xc4\x97lis nuda\xc5\xbeomas kristaliniu violetu (arba kitu baziniu da\xc5\xbeu), v\xc4\x97liau praplaunamas vandeniu ir pridedama Gramo jodo reagento (jodo tirpalas sutvirtina da\xc5\xbeus bakterij\xc5\xb3 l\xc4\x85steli\xc5\xb3 sienel\xc4\x97se); v\xc4\x97l praplaunamas vandeniu ir paskui organiniu tirpikliu, etanoliu arba acetonu. Gram - teigiamos bakterijos i\xc5\xa1laiko pirmin\xc4\x99 da\xc5\xbeo spalv\xc4\x85, o gram - neigiamos jos netenka. Tada papildoma antruoju da\xc5\xbeu (naudojamas safraninas, Gram fuksinas), praplaunama ir pagal spalvas sprend\xc5\xbeiama: gram - teigiamos bakterijos i\xc5\xa1laiko pradinio nuda\xc5\xbeymo spalvas ir ne\xc4\xafsisavina antrojo da\xc5\xbeo, tod\xc4\x97l atrodo tamsiai violetin\xc4\x97s. Jei bakterijos yra gram - neigiamos, jos bus nusida\xc5\xbeiusios antr\xc4\x85ja, ro\xc5\xbeine spalva._NEWLINE_\xc5\xa0iame procese svarbiausia, kad gram - teigiamos ir gram - neigiamos bakterijos skirtingai reaguoja \xc4\xaf da\xc5\xbeus nuplaunant\xc4\xaf skyst\xc4\xaf, nes gram - teigiamas bakterijas dengian\xc4\x8diame peptidoglikano sluoksnyje vyksta dehidratacija ir kristalinis violetas \xe2\x80\x9e\xc4\xafstringa\xe2\x80\x9c l\xc4\x85stel\xc4\x97je, o gram - neigiamose bakterijose skystis prad\xc5\xbeioje i\xc5\xa1tirpdo riebal\xc5\xb3 sluoksn\xc4\xaf, o plonas toliau sekantis peptidoglikano sluoksnis n\xc4\x97ra paj\xc4\x97gus sulaikyti da\xc5\xbeus.'